OBH  10047/1997.
Az állampolgári jogok országgyűlési biztosának jelentése 
Előadó: dr. Horváth Judit

A vizsgálat megindítása

A panaszos azt sérelmezte, hogy fűtési támogatás iránti szóbeli kérelmét  Makó Város Polgármesteri Hivatalában elutasították.
Mivel a panasz összefüggésbe hozható az Alkotmány 70/E. § -ban rögzített szociális biztonsághoz való joggal az ügyben vizsgálatot indítottam. Tájékoztatást kértem Makó Város jegyzőjétől, aki megkeresésemnek határidőben eleget tett.

A megállapított tényállás

A panaszos özvegy, 76 éves beteg édesanyjával lakik együtt. Jövedelmük összesen havi 18.600 - Ft. Ez az összeg, a panaszos  9.300-Ft rendszeres szociális járadékából és az édesanya 9.300-Ft rendszeres szociális segélyéből adódik össze. A panaszos állítása szerint a polgármesteri hivatalban személyesen kérte a fűtési támogatást. Kérelmét elutasították arra hivatkozással, hogy édesanyja a polgármesteri hivataltól rendszeres szociális segélyt kap és ez kizárja, hogy fűtési támogatásban is részesüljenek.
Makó Város jegyzője arról tájékoztatott, hogy a panaszos írásban nem nyújtott be kérelmet, így annak elutasítására sem kerülhetett sor. A Polgármesteri Hivatal szociális csoportjánál jelentős a napi ügyfélforgalom, így az ott dolgozó előadók nem emlékeznek arra, hogy a panaszos szóbeli kérelmének elutasítására sor került volna.
Időközben a panaszos édesanyja kérte az intézményi beutalását az Óföldeáki Idősek Otthonában, melynek 1998. március 12. óta lakója.
Maga a panaszos jelenleg közgyógyellátásban részesül. 1998. október 8-án fűtési támogatás iránti kérelmet nyújtott be. A III.6-269/98. számú határozat alapján a panaszos 1998. és 1999. évi fűtési idényre 18.000 Ft értékben természetbeni  fűtés támogatásban részesül.

A vizsgálat megállapításai

A jegyző tájékoztatása és a  csatolt határozat alapján megállapítottam, hogy a panaszos állítása, mely szerint fűtési támogatás iránti szóbeli kérelmét elutasították nem bizonyítható. A probléma időközben megoldódott, a panaszos írásban benyújtott kérelmére  fűtési támogatásban részesül.
A vizsgálat a szociális biztonsághoz való alkotmányos joggal összefüggésben a hatóság eljárásában visszásságot nem tárt fel, így további intézkedésre nincs lehetőségem.

Budapest, 1998. december 1.

Gönczöl Katalin